รัฐมนตรีประจำสำนักนายกรัฐมนตรี ตรวจเยี่ยมความพร้อมการจัดงานวันพ่อแห่งชาติ ประจำปี 2562 ที่ท้องสนามหลวง
รัฐมนตรีประจำสำนักนายกรัฐมนตรี ตรวจเยี่ยมความพร้อมการจัดงานวันพ่อแห่งชาติ ประจำปี 2562 ที่ท้องสนามหลวง นายเทวัญ ลิปตพัลลภ รัฐมนตรีประจำสำนักนายกรัฐมนตรี ตรวจเยี่ยมและนำสื่อมวลชนเยี่ยมชมการจัดงานวันพ่อแห่งชาติ ประจำปี 2562 ที่ท้องสนามหลวง โดยปีนี้รัฐบาลจัดงานวันพ่อแห่งชาติ ระหว่างวันที่ 5-14 ธันวาคม 2562 เพื่อแสดงความจงรักภักดีและน้อมรำลึกในพระมหากรุณาธิคุณ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร สำหรับพิธีการในวันที่ 5 ธันวาคม 2562 มีพิธีทำบุญตักบาตรพระสงฆ์และสามเณร จำนวน 498 รูป ณ ท้องสนามหลวงโดยมีนายกรัฐมนตรีเป็นประธาน ส่วนภูมิภาคทุกจังหวัด จัด ณ ศาลากลางจังหวัด หรือสถานที่ที่เหมาะสม จากนั้นเป็นพิธีถวายพานพุ่มดอกไม้และพิธีถวายบังคมหน้าพระบรมฉายาลักษณ์พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ต่อด้วยการทำกิจกรรมจิตอาสาพัฒนาสิ่งแวดล้อมและบำเพ็ญสาธารณประโยชน์รัฐมนตรีประจำสำนักนายกรัฐมนตรี กล่าวว่า หน่วยงานภาครัฐและเอกชน ได้ร่วมกันจัดแสดงนิทรรศการ “ปณิธานความดี...มีแล้วแบ่งปัน”ศาสตร์พระราชามาสืบสาน รักษา ต่อยอด เพื่อเผยแพร่องค์ความรู้หลักปรัชญาของเศรษฐกิจพอเพียงและศาสตร์พระราชาให้ประชาชนได้รับรู้อย่างกว้างขวาง รวมถึงนิทรรศการ “ชุมชนต้นแบบแห่งความดี...วิถีไทยในแบบพ่อ” เป็นการแสดงวิถีชีวิตของชุมชนที่ได้นำแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มาใช้ในชุมชนจนประสบความสำเร็จเป็นต้นแบบให้แก่ชุมชนอื่น ๆ แบ่งเป็น 4 ภาค ประกอบด้วย ภาคเหนือ ในหัวข้อ “ป่าและน้ำคืนชีวิต” ภาคใต้ ในหัวข้อ “เข้าใจ เข้าถึง พัฒนา” ภาคตะวันออกเฉียงเหนือ ในหัวข้อ “ชุมชนเข้มแข็ง เกษตรผสมผสาน” และภาคกลาง ในหัวข้อ “ปรัชญาของเศรษฐกิจพอเพียง” และยังมีการจัดจำหน่วยผลิตภัณฑ์ของชุมชน การแสดงศิลปวัฒนธรรมพื้นบ้าน การสาธิตประกอบอาหารพื้นถิ่น 4 ภาค นอกจากนี้ยังมีการแสดงประติมากรรม เช่น ยักษ์วัดโพธิ์ ยักษ์วัดแจ้ง ท้าวจตุโลกบาล 4 ทิศ และการแสดงน้ำพุที่สวยงามขอเชิญชวนประชาชนร่วมงานวันพ่อแห่งชาติ ประจำปี 2562 ระหว่างวันที่ 5-14 ธันวาคม 2562 ณ ท้องสนามหลวง โดยวันจันทร์ถึงวันพฤหัสบดี เปิดให้เข้าชมตั้งแต่เวลา 10.00 น.-20.00 น. ส่วนวันศุกร์ เสาร์ อาทิตย์ วันหยุดนักขัตฤกษ์ และวันที่ 12 ธันวาคม 2562 เปิดให้เข้าชมตั้งแต่เวลา 10.00 น. -21.00 น.